Føroyski málmspallurin vekir áhuga uttanlands | Kringvarp Føroya\nFøroyski málmspallurin vekir áhuga uttanlands\nFinski fotografurin, Eija Makivuoti, hevur síðan 2008 verið til nærum allar føroyskar málmskonsertir í Føroyum og uttanlands.\nHon ger fotojournalistiskt arbeiði um tónleik, umframt verkætlanir saman við tónleikabólkum.\nEija hoyrdi um Føroyar, tá hon skuldi taka sær av einum føroyingi í Helsinki fyri nøkrum árum síðani. Hon setti seg í samband við SIC, og soleiðis byrjaði hennara samstarv við føroyska tónleikapallin.\nBókin “Havin hjá Birgit” er ein samling av myndum hjá Eiju og sitatum frá fólki, hon hevur møtt gjøgnum hennara tíð í Føroyum. Bókin varð útgivin fyri viku síðani í Reinsarínum og hevði eina eykaútgávu við konsert og samrøðum í Fjósinum á G! Festivalinum í ár.\n- Eg kundi gjørt sum flestu turistar og tikið vakrar sólmyndir av náttúruni, men soleiðis síggi eg ikki Føroyar.\nHon heldur, at Føroyar hava nakað serstakt, sum ikki kemur fram í ljósið. Myndirnar eru melankoliskar og ærligar við mjørka, einsligum gøtuljósum og føroyingum, sum hugleiða um at vera føroyingur.\nTil konsertina spældi málmsbólkurin, Jurghinn, akustiskan whiskey rokk, og konsertin hevði ein lættan stemning yvir sær. Tað merktist, at hon hevur skapað sær nøkur tøtt vinabond.\nAllir tónleikararnir kennast\nSerliga eru tað fólkini, sum hava sett síni spor á Eiju, sum leggja dent á, hvussu takksom hon er fyri blíðskapin frá føroyingum. Hon hevur altíð verið bergtikin av Føroyum, og her er tónleikapallurin einki undantak.\n- Málmsmentanin í Føroyum er lítil og merkt av samarbeiði heldur enn kapping, sigur Eija um Føroyar.\n- Hon hevur stóra ávirkan\nTað sigur Teitur Egholm Fossaberg, sum hevur kent Eiju síðan 2008. Teitur er ein av teimum aftan fyri málmsíðuna Upp við Hornunum, og hava tey havt nógv samstarv.\n- Eg haldi, hon hevur nógv meira ávirkan, enn mann heldur. Tað er ikki ein ávirkan, mann leggur so nógv merki til, men mann hevði væl lagt merki til tað, um hon brádliga varð vekk (...) Tær (myndirnar, red.) seta ein ávísan dám, allir bólkarnir hava brúkt myndir hjá henni, hon dugir sera væl at lýsa føroysku málmspallin, sigur Teitur.\nEija er enn líka hugtikin, og tekur enn myndir í Føroyum. Myndirnar kunnu m.a. síggjast á facebook-síðu hennara her.\nLatið inn hevur Birgith Lassen hin Frí, 07/14/2017 - 18:17\nLatið inn hevur Birgith Lassen hin Hós, 07/13/2017 - 15:25\nLatið inn hevur Elias Evensson hin Hós, 01/26/2017 - 16:19